정조 14년
申耆以刑曹言啓曰昨日動駕時猥濫擊錚人中智禮金泰亨則以爲其先祖吏曹判書忠毅公文起爲國家殺身成仁於六臣殉節之日而子孫則定屬於永同吏役田民則籍沒賜牌於其時勳臣尹姓之家矣辛亥年復其官爵頉其定屬籍沒田民一竝出給事判下故其父生時推還田地數年收稅父死之後尹哥又復奪去乞令推給且金文起子孫所定軍保皆爲頉下勿論公私賤一竝頉給事連有受敎敬順王子孫儒衣儒服者許錄通淸事又有列聖朝傳敎而渠是敬順王子孫得免軍保許錄通淸事也敢以四件外猥屑之事肆然呼籲極爲無嚴自臣曹考律勘處至於籍沒土地旣命還給則尹哥之更爲奪去極涉疑怪令該道査實推給春川淸平寺僧泰性則以爲本寺舊有賜牌田畓百餘結而中間還收矣丁未年於義宮屬李七才來言厥田畓移付於義宮云故以三百四十兩買得秋收更以二百四十兩放賣於其宮屬而七才處閪失者百餘兩乞蒙復舊之恩事也旣非四件而以如此瑣屑之事敢爲登聞者紀綱所關萬萬無嚴原情勿施自臣曹從重嚴勘泰安柳贊壁則以爲丙申年海美居李長化以其妻金女及其甥世云謂以隱避奴婢以一張立旨起訟海美世云田畓沒數奪取渠則以凌辱士夫定配河東後縛打金女搜探三百餘兩田畓文券以廉價斥賣持去而金女被其亂打因以致死世云族屬憤恚致死者被打致死者竝金女爲七人之多而渠今蒙放敢此呼訴嚴繩其罪推給田畓事也事實果如此則何不呈訴本道以請査治而今於十五年之後始爲呼籲者極涉虛詤有難準信而旣曰人命致死又係良賤辨別則亦不可遽然勿施令道臣詳査狀聞後稟處楊州樓院崔南碩則以爲樓院民以生鮮都庫事相訟而渠父興世年今七十初不干涉於訟庭橫被狀頭之罪定配恩津宿病危劇方在難救乞令放釋事也其父罪謫旣係邀路抑執則屢次呼籲誠極無嚴原情勿施其猥越之罪自臣曹從重勘處豐川幼學呂善籥則以爲其父光運自在髫齡敬事父母行年十二奄遭母喪哀毁之節感動隣里繼祖母李氏之病漸至危劇醫云人肉最是良劑云故其父割出股肉熟以分進果獲神效竟以天年下世則其時道臣因士民之等訴入於褒啓中得蒙給復之聖恩若無旌門於篷筆之下則恐無垂美後世旌門一節特爲判下以聳遐方觀感以爲爲親揚美之道事也已因道啓照例給復則朝家盛典於渠足矣而敢以棹楔之請又此煩籲極涉猥越原情勿施驪州報恩寺僧敬心等以爲本寺自是英陵願堂而特賜位田十八結內九結在於醴泉地初則每結十五兩定式矣今則僧殘民頑每結只以六兩錢備給兩陵四時支供春秋進上無以擔當醴泉秋收依當初施行事也此不過收稅微事則呼訴本邑使之釐正何所不可而渠以僧徒肆然鳴金於蹕路之下者究厥情狀極涉痛駭原情勿施考律重勘西部私婢起梅則以爲渠夫鐵金以九月金處錢兩推徵事相無爭詰九月金推擠鐵金脛骨違傷而九月金方染時病故待差病呈官爲計矣九月金死後其妻構捏發狀積受刑訊乞蒙事辨事也此獄之成今已五年而鐵金以錢兩債物事與九月金爭鬨手打足踢傷痕狼藉於要害致命乃在於八日獄情無疑已爲完決訊推而且經審理毫無可原之端則到今變幻事實敢以因病致死等語冒煩天聽萬萬無嚴不可以爲夫訟冤有所曲恕自臣曹懲治放送海州使令崔二才則以爲其兄惡才癸卯入於殺獄乞令査處事也渠兄惡才以營鎖匠符同舊囚李從奉侵徵新繫朴海得着之以枷縛之於脚恐喝困苦罔有紀極終至於缺傷喉吭過十日致命論其手勢之凶毒未有若此獄之甚者尙未用法已是失刑而昨今兩年其母其弟換面迭出瀆擾不已者究厥情狀萬萬痛惡原情勿施崔二才自臣曹考律嚴勘東部居民孫良澤等渠輩所居孫家庄田土見奪於故奉朝賀金尙翼孫仁得故昨年九月渠輩仰瀆天聽自京兆因傳敎推給之下良澤家都文記終不出給故良澤父義大憤鬱自縊死義大之母痛子非命仍又繼死乞令査處事也此不過土地相爭之事則呈訴法司何所不可而張皇爲說猥越鳴金者極爲無嚴原情勿施狀頭考律勘處而至於本事取考文案則昨年自京兆以金家買得者外所謂立案處竝出給民人之意草記蒙允則此是已啓下決給而不給文記者極涉可駭然而一邊呼籲有難準信更爲詳査決處大丘童蒙徐亨曾則以爲其父應福橫罹殺獄故癸卯上言行査本道而査官見賣檢吏斷案成罪更令明覈事也取考原案則膺福踢打崔允德翌日致命實因詞證俱爲明白錄啓訊推今已年久其間屢經審理無容更議而癸卯年亨曾始爲粧出檢案所無之說誣罔天聽及其行査許多諸招事事落空應福依前同推亨曾照律勘處則到今亨曾之不知懲畏乃敢以査官見賣等說惟意假飾又復呼籲尤極無嚴原情勿施昭法重勘仁川業儒鄭殷達以爲其父翀良甲辰定配巨濟乙巳遇赦蒙宥因秋曹覆啓尙爲仍配故丁未鳴金哀籲又蒙天恩依前下敎放釋而秋曹又爲覆啓乞令放釋事也翀良以謙賊孽屬出沒京鄕密傳書札踰越防守恣意往來論其罪犯罪固罔赦流配絶島在渠末勘故臣曹之前後覆難者實出於嚴隄防杜後弊之意而乃敢以覆啓未放等語肆然呼籲萬萬痛惡原情勿施照法嚴勘林川幼學權相彦則以爲矣身六代祖恪卽故領議政仲和之玄孫重峰趙憲之高弟也重峯倡義之初赴錦山之戰張拳冒刃其力不足與重峯同時殺身其勁節韙績與重峯一也今去壬辰世代旣遠或不無眞贋難辨之患而重峯集抗義編云賊鋒叢集趙先生呼恪曰汝家名祖忠節專在汝身今日只有一死無愧義字云爾則恪遂不旋踵力戰死之其貞忠高節如此乞蒙旌褒事也壬辰兵燹殉節烈士自朝家已施崇褒之典則到今世遠之後有難輕議原情勿施安邊崔鳳三則以爲其父以本府納蔘監官爲人被打方在死境且本府土産人蔘故乾蔘四斤有上納官用之規矣年年採得蔘不如舊年例官用無以應納故本官除其四分之三以價錢春秋上納至爲一千三百餘兩而面任處情債錢又至官納之數民戶散亡支保無路旣以錢代納而錢無雜糅則宜無情錢之可論傷人者抵罪三章大關渠父縛打人事當詗捉將爲復讎乞令本道除去科外人情錢詗捉縛打其父之人以爲復讎事也渠父被打設有稱冤之端則呈訴營邑何所不可而敢以至猥至屑之事無難瀆擾已極無嚴因其父被打贅及他說者尤極痛駭原情勿施自臣曹考律重繩長城奴二丁則請放其上典金必鑑事也必鑑以師事妖人傳授妖言惑亂民衆掠奪財賂罪本道以快正典刑事旣已狀請則縱奴呼籲萬萬無嚴原情勿施二丁自臣曹考律重勘南部童蒙尹喆乭則以爲其父弼壽以申萬大擊錚原情書給罪被囚捕廳乞令放送事也萬大之構誣舊帥旣係重律而弼壽之書給原情者論其罪犯與萬大一而二則縱子請放尤極無嚴原情勿施靈光幼學金達鉉則以爲本邑陳良面劃付法聖鎭鎭則爲利邑則爲弊乞令仍舊貫之以安民心事也昨年八月宋道煜等以此事呼籲故本曹以陳良割劃設有爲弊之端道臣自當據實狀聞而朝令纔下民籲踵至其受嗾吏鄕欲售奸計之狀萬萬痛駭各別嚴勘之意草記蒙允則到今達鉉之又此煩瀆極爲無嚴不可以事係民情有所容貸原情勿施自臣曹照法重勘瑞山幼學文漢德則以爲渠以前朝名賢江城君益漸十八代孫列聖朝受敎內其殘孫遠裔雖有微賤支庶者有勿定軍役之之事而渠之族姪宗弼宗得景運等三人自本郡充定軍役乞蒙頉下事也敢以四件外事至煩呼籲者極涉猥越原情勿施自臣曹考律勘處南部童蒙宋舜民則以爲其父道煒被人構誣甲辰定配於光陽縣而其父以四代獨身只有九十老母晝夜呼泣願一相見乞令放釋事也取考本曹文案則甲辰至月其父道煒以誣人以賊四次衝火於人家罪依律定配而丁未二月因渠鳴金伊時判付內允誠如是也不可但以勿施後勿敢籲之意嚴飭放送事判下而又煩天聽尤極痛駭原情勿施不可以爲父訟冤有所曲恕舜民自臣曹考律勘處南部良女孫召史則以爲昨年五月幼學兪漢五以時病身死其妻繼痛洞里閭家借入調病故矣夫車福伊峻辭防遮則以謂凌辱兩班照律定配已至周年而渠舅母以八十篤老之人未見其子病死權葬乞令放釋俾得掩土事也罪係凌辱士夫赴謫不過周年不思懲畏之心敢爲呼籲之擧者萬萬無嚴原情勿施黃澗幼學金驗碩則以爲渠祖仁尙智略過人勇力超倫戊申之亂生擒熊輔希良等賊功居第一而本邑混侵軍役卽爲頉給事也敢以至猥屑極無嚴之語肆然瀆擾至請頉役者揆以民習萬萬駭然原情勿施其罪狀照律嚴勘樂安鄭召史爲其夫孫病入老味殺獄稱冤事也再昨秋因鄭女之鳴冤再次行査因判付同推矣觀於檢案傷痕明白詞證俱備而致死韓女患癘之說屍親滯囚之言渠旣以誣罔自服則到此獄情昭著鐵案已成而今又張皇爲說縱妻呼籲者情狀尤極凶獰原情勿施鄭女瀆擾之罪不可以爲夫訟冤置而勿論考律嚴勘東部典僕宋遂鎭則以爲渠等挽近以來人齒繁盛近千戶萬餘口之遊食遊衣都由於國家罔極之恩而方當新設營作隊之時泮民中願帶束伍者可作二三哨無非壯健或爲萬一之報乞蒙處分事也泮僕之入屬軍門曾無是例則敢以猥屑之事至有煩瀆之訴揆以民習誠極無嚴原情勿施自臣曹考律勘處果川良女曺召史則以爲矣夫金昌元龍洞宮願堂淸溪山栗園直因禮曹及本宮帖文差定隨行而不避任怨恪勤禁斫矣昨秋山下居民十百爲群謂以害及衆民構訴本官照律定配於山淸縣矣夫招怨本非爲己之私卽出奉公之意而竟被刑配之律極爲冤痛卽爲放釋事也取考徒流案則昌元稱以孝昌墓外案山直廣占標外諸山竝爲收稅作拿村閭勒稅於去來柴商使半千民人將至難保罪流三千里定配於山淸則昌元之當初所坐已極通駭到配纔過五朔縱妻呼籲者尤涉無嚴原情勿施其猥越之罪照法懲治東部鄭氏則以爲其子厚墩昨年八月分橫罹潛屠定配於旌善地因病致死乞令其時郞官及禁隷等竝爲嚴治以洩至冤事也潛屠犯禁之杖配法典所載厚墩冒犯屠牛到配經年因病物故而敢稱洩冤肆然鳴金侵斥法官者萬萬無嚴所當照法請勘而係是命婦參酌勿施中和劉城則以爲其父德庚以白光圭妾金召史偸桑籬內之事叱責矣光圭乘憤突入渠父處執石自打其頭血出揚惡數日往來觸風致死至於成獄乞令分揀事也此獄前行査自歸誣罔已成鐵案連行同推而敢生希覬之計縱子煩籲極甚猥越不可以四件內事每每曲恕原情勿施劉城自臣曹懲治典僕婢遺腹則以爲其夫黃興坤爲鄭盤奉之打殺尙未復讎乞令雪冤事也盤奉以殺獄元犯方在推訊則取服償命自是次第件事而不待決末徑先呼籲極涉無嚴原情置之忠州童蒙崔福慶則以爲渠之祖先以孝廉相承九代俱蒙褒旌之典而渠祖宗運年纔六歲乃失所恃事父與繼母供旨侍湯一出誠敬及其喪出斷脂呼天齋蔬哀毁極盡禮節乞令攸司卽爲旌表事也此等之事呈訴營邑自該道詳査實蹟後狀聞旣有定式則渠之呼籲不可準信原情勿施淸安幼學朴晉德則以爲其六代祖承宗五代祖自凝當光海昏亂斁倫之時終始扶護母后一不參凶賊廢母之論而及至反正之日死得其所者質諸神明而無愧矣當時廷議不甚分別渾入追奪中殘孫末裔未得控白乞蒙昭雪事也當初朝家之不爲區別可見公議之自有卙量則敢以年久之事肆然煩籲者極涉無嚴原情勿施晉德自臣曹考律勘處晉州幼學李正復等以爲晉州昆陽固城泗川四邑濟民倉都在於泗川地以陸路言之則或八九十里或百有餘里之峻嶺以水路言之則或過數十險津或有二百餘里之越海冬雪鯨浪船隻覆沒人口死亡穀物沈失牛馬致斃其他公然退還狼藉散穀則一石所納乃費二十餘斗一石所受只爲五六七斗一床食價又至一斗許多民人積自留連者俱是置倉於他邑之致也各該邑船泊處有勝於泗川者移轉水路亦順於四川者則泗川今設之倉實是殺人之穽乞令一依順天羅州濟倉例以其穀數各付該邑事也事非四件而猥越呼籲之狀誠極無嚴自臣曹考律勘處至於本事果如所訴則係是民瘼從長決處之意分付道臣延豐幼學崔碩弼則以爲渠父萬昌卽揚武功臣而前行原春道觀察使蓋國之六世孫也粵在戊申其父萬昌仗劍倡義招集人丁拒賊鳥嶺之際乃發私儲積日饋飼又設奇計捉納魁賊及夫論功之日自本縣報巡營而所謂持公文者溺死於中路槐江未及登聞追後指名牒報而未暴其功故公然見漏於一等只有三等錄券一依錄券中傳旨辭意乞蒙追贈事也果如所訴則其父萬昌之節義雖極嘉尙流漏於再昨年本道査啓則以渠呼籲有難準信令本道詳査狀聞後稟處安東李重祖則以爲其曾祖玄逸以乙巳九月應旨疏中處變之辭被罪名而委官南九萬讞辭曰其疏本意非出於謀害侵逼辛巳疎決時吏判李畬之言曰玄逸本情非謀害領相崔錫鼎之言曰若以謀害爲罪則實非本情自上有敎曰李玄逸之事非出於謀害中宮卽許以全釋辛卯冬又有復官之命而旋被臺繳中寢庚子十二月首命復官而政院覆逆辛丑六月又命給牒而廷議繼請還收先大王朝其從祖栽特授掌樂主簿其祖又授永禧殿參奉若使其曾祖果有罔赦之罪則豈使其親子姪收用不拘乎特許伸雪還復官爵事也玄逸之疏語絶悖後世之公議至嚴則不自畏蹙至請伸暴者事極猥越跡涉放恣不可以事係四件有所曲恕原情勿施自臣曹考律重勘楊州寡女崔召史則以爲渠父益男至冤之狀更瀆天聽特蒙蕩滌之典事也益男之罪犯至重先朝處分至爲嚴截則稱以呼冤屢煩天聽者無嚴極矣猥越極矣原情勿施還逐本鄕江華府族親衛李東相則以爲渠之亡兄東機爲人被打竟至橫死不勝至痛昨夏擊錚幸蒙行檢按査之判付而詞證分明傷處眞的韓三昌之打殺明若觀火而三昌締結官府粧撰構誣噫彼法官惟事舞弄殺一不辜視若尋常乞令攸司嚴加究覈俾洩幽明事也東機昨夏以此事擊錚因判下行査本道査官之論報道臣之跋辭備陳顚末獄情毫無可疑臣曹覆啓中判下辭意明竝日月被逮諸囚俱已酌處則稱以復讎敢以此等無嚴之說侵斥官長不有餘地如許頑民決難容貸原情勿施其罪狀照法重勘仁川成性乭則以爲金卜老味乘醉凌辱渠父上典朴義揆則義揆使渠父三特及其婢夫車加應伊金笞治卜老味七度矣厥後十日卜老味以暑瘧致斃而朴義揆定配蒙放車加應伊金亦被放釋渠父則牢囚十四年受刑三百餘次乞令處決事也此獄傷處分明詞證丁寧旣經審理已成鐵案無容更議而如是呼籲者雖情係爲父跡涉猥越原情勿施自臣曹考律勘處沃川良人鄭履容則以爲渠父晢吾與崔益男不幸知面而與其弟伯男有所爭詰矣伯男以其宿憾誣引渠父含冤就死後益男亦以已絶之間昭昭納供乞蒙伸暴之典事也晢吾之負犯至重先朝處分何如而乃敢以伸暴等說肆然瀆擾至煩天聽紀綱所在萬萬無嚴此等猥越之類不可以事係爲父有所曲恕原情勿施自臣曹從重懲治驪州船人李聖福則以爲渠父甲同昨年五月以本邑大同上納時船人弊瘼事有所上言本邑以渠父之誣罔天聽嚴刑定配乞以渠代配大同亦依他邑例均蒙一視之澤事也渠父之當初所坐旣是四件外猥越呼籲之罪則刑配屬耳不思懲畏外托宥父之請潛售設弊之習者萬萬痛駭原情勿施考律嚴勘大同驛十三站驛卒鄭俊哲則以爲本驛所管安州站馬位畓二十結零自歸豈失之弊一也宣川馬位畓七結零莫可收拾之弊二也龍川九十餘石落爲官軍輩盜賣之弊三也中和等各站田畓漸削之弊四也所負營債已過五萬五千六百兩而逐年添加以致債上之債替徵隣族之弊五也渠等本驛卽赴燕直路驛役浩繁非比他道甚至雇人貰馬之弊六也草料夫馬供喂之節以如干給料如例供億方在難支之弊七也七條弊瘼如右所陳而當此本道大歉之時飢死丁寧特蒙天恩事也係是四件外事而有此煩籲者極涉猥越自臣曹考律勘處而至於七條所陳誠如所訴則宜有矯救之道分付道臣從長釐革俾安其業後使之狀聞何如傳曰智禮金泰亨事猥越之罪科治渠先忠毅公金文起之事蹟與六臣匹美人孰不知猥濫自猥濫記念自記念渠果是直孫或奉祀豈可使之名編軍保不齒人類乎詳問更爲草記田民還屬一款付之道伯詳査決處春川僧泰性事極爲猥越嚴刑該道殘寺充役泰安柳贊壁事樓院崔南碩事豐川呂善籥事竝依施報恩寺僧敬心等事旣有昨年該曹啓下査實釐弊之關文則渠所上言未必猥濫更令伊時擧行有司堂上往復該道從長釐弊更有頑民拒納之弊使渠輩來訴畿營隨現痛治以爲如前守護之地西部婢起梅事依施海州崔二才事渠兄惡才之以官隷侵虐罪囚甚至有殺越之變尙未用法卽失刑之大者何敢如是呼籲不卽取服縱弟上京莫非該倅不能事事之致惡才則令道伯嚴飭推官除尋常嚴刑欺速捧結案二才則自本曹爲先各別嚴刑下送該道別加重治以懲民習以慰死冤東部孫良澤事昨年京兆草記決處之後又敢呼訴設置詞訟衙門此等事不卽決給如許訟官將焉用哉此後更以此事登聞卿等亞三堂爲先重勘以此知悉大丘徐亨曾事下送該道嚴刑懲勵仁川鄭殷達事如渠無識之類何足責斯速放送林川權相彦事依施安邊崔鳳三事下送該道決處長城奴二才事南部尹喆乭事靈光金達鉉事竝依施瑞山文漢德事雖似猥越此輩上言頉免之習自昔已然便成前例分付頉給南部宋舜民事孫召史事竝依施歸葬不給暇一款孫召史處査問一依法典施行黃澗金驗碩事依施樂安鄭召史事嚴刑懲勵東部宋遂鎭事依施果川曺召史事萬萬痛惡渠夫金昌元之稱以墓所山直侵虐果廣之民民不堪苦昌元生出獄門亦云幸免焉敢縱妻呼籲昌元令配所道臣捉來嚴刑還配曺召史亦爲嚴刑懲勵東部鄭氏事中和劉城事典僕婢遺腹事忠州崔福慶事淸安朴晉德事晉州李正復事竝依施延豐崔碩弼事令道伯詳考文蹟實則狀聞否則置之安東李重祖事楊州崔召史事江華李東相事竝原情勿施卽送本鄕仁川成性乭事原情勿施沃川鄭履容事渠父晢吾之毋論與伯男有宿憾與否事關先朝處分且非大霈之時豈敢輕易議到不可以四件內事仍以置之參酌決杖懲勵放送驪州李聖福事自本曹嚴治放送大同驛卒鄭俊哲事係是民隱已經道伯者亦莫不曰爲弊滋甚令道伯拔例留意從長論理狀聞事分付因此思之撥路釐弊事屢煩飭敎使之成出節目而廟堂尙不擧行雖因其間時任大臣遞易而然擧行慢忽難免其責有司堂上推考斯速擧行事令政院申飭有司諸堂處可也